Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 969

7. IRÁNYVONAL JAVÍTANI KELL AZ OKTATÁS MIN ŐSÉGÉT, CSÖKKENTENI KELL A LEMORZSOLÓDÁST Azoknak a fiataloknak rosszak az elhelyezkedési esélyei, akik az iskolarendszert olyan képességek nélkül hagyják el, amelyekre a munkaerőpiacra való belépéshez szükségük lenne. Ezért a tagállamok: javítani fogják iskolarendszerük minőségét annak érdekében, hogy lényegesen csökkentsék az iskolarendszerből lemorzsolódó fiatalok számát, többek között úgy is, hogy kitüntetett figyelmet szentelnek a tanulási nehézségekkel küszködő fiataloknak. A Kormány célja az iskolázottsági szint emelése érdekében a lemorzsolódás mértékének csökkentése a különböző oktatási formákban és típusokban. Indoklás A munka világába való bekapcsolódáshoz, illetve a szakképzés megkezdéséhez szükséges iskolai végzettség megszerzése elsődleges feladat. Problémát okoz, hogy a tanítás módszere az átlagtanulóhoz igazodik, ezért kevéssé alkalmas a lassabban haladók ösztönzésére. Emiatt sok tanuló lemorzsolódik, elsősorban a hátrányos helyzetű — ezen belül a roma — fiatalok közül, és befejezett szakképesítés nélkül hagyja abba tanulmányait. A lemorzsolódás csökkentésének feladata különösen hangsúlyos az aprófalvas térségekben, valamint a legszegényebb lakossági csoportok, köztük a cigányság koncentrálódási területein. A lemorzsolódás az esélyegyenlőség további romlásához és az előítéletek növekedéséhez vezet, valamint növeli a társadalom spontán szegregációját. Korábbi kormányzati intézkedések A hátrányos helyzetű tanulók számára indított oktatási programok, az ilyen helyzetű fiatalokat is oktató, nevelő intézmények kiegészítő normatív támogatása, a kistelepü- 2000/52. szám lések normatív támogatása, a regionális források (területfejlesztés, közalapítványok) megakadályozták a helyzet romlását, de a problémák teljes körű felszámolására nem voltak elegendőek. Szükséges akciók A közoktatás különböző fokozataiban eltérőek a feladatok. Ezek közül 2000-ben az alábbiak megvalósítása, illetve megkezdése áll a kormányzati figyelem középpontjában: — folytatni kell — elsősorban a kistelepüléseken — az óvodák kiemelt fejlesztését, mert ez az egyik feltétele annak, hogy a gyerekek előmenetele a későbbiek során is megalapozott legyen; — növelni kell az általános iskolai oktatás hozzáférhetőségét, elsősorban a hátrányos helyzetű térségekben, az aprófalvakban az intézmény fenntartó társulások támogatása által; — a középfokú oktatásban két feladatcsoport van. Az egyik: az OKJ szakképesítések tartalmi felülvizsgálata során ki kell dolgozni a modulrendszerű képzés elemeit teljeskörűen, és ezzel együtt a lassabban haladók számára felzárkóztató programokat is kell készíteni a lemorzsolódás csökkentése érdekében. A másik: javítani kell a roma fiatalok számára a szakképesítéshez jutás, a továbbtanulás feltételrendszerét, növelni kell a kollégiumi férőhelyhez jutás esélyeit, továbbá meg kell vizsgálni a középfokú oktatási központok roma fiatalok számára történő létrehozásának feltételeit; — minden oktatási szinten fejleszteni kell az oktatási környezetet, és meg kell honosítani a lemorzsolódás csökkentését is szolgáló korszerű pedagógiai és oktatás-technológiai módszereket. Mutatók Az iskolarendszerű képzések lemorzsolódási arányának változása iskolatípusonként, nemenként.

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes